Oficialusis leidinys L 073 , 01/04/1995 p. 0013 - 0014



Tarybos Reglamentas (EB) Nr. 711/95 1995 m. kovo 27 d. iš dalies keičiantis Reglamentą (EEB) Nr. 2075/92 dėl bendro žaliavinio tabako rinkos organizavimo EUROPOS SĄJUNGOS TARYBA, atsižvelgdama į Europos Bendrijos steigimo sutartį, ypač į jos 42 ir 43 straipsnius, atsižvelgdama į Komisijos pasiūlymą [1], atsižvelgdama į Europos Parlamento nuomonę [2], kadangi Reglamentas (EEB) Nr. 2075/9 [3] nustato priemones, žaliavinio tabako gamybai orientuoti ir apribojančias ją; kadangi, atsižvelgiant į įgytą patirtį, minėtas reglamentas turėtų būti iš dalies pakeistas siekiant geriau orientuoti gamybą; kadangi visa priemoka galiausiai turi būti sumokėta augintojams; kadangi tokį sprendimą pasirinkusioms valstybėms narėms turėtų būti leista sumokėti priemokas tiesiogiai augintojams; kadangi kiekvienam gamintojui turėtų būti nustatyti gamybos kiekiai, už kuriuos gali būti mokama priemoka; kadangi valstybės narės turėtų paskirstyti kvotas suinteresuotiems augintojams laikantis nustatytų garantuojamųjų ribų, o nustatytų Bendrijos taisyklių tikslas yra užtikrinti sąžiningą paskirstymą, atsižvelgiant į praeityje pristatytus kiekius ir nepaisant neįprastai didelės arba mažos gamybos apimties; kadangi priemokos negali būti mokamos už tabaką, kurį augintojai pagamina viršydami kvotas; kadangi vis dėlto reikėtų atsižvelgti į tai, kad jo gali būti per daug išauginama neplanuotai; kadangi suinteresuotoms šalims turėtų būti leidžiama, laikantis tam tikrų ribų, perkelti šiuos perteklius į kitą derlių, jeigu sudėjus neviršijamos dviejų derlių kvotos; kadangi, valstybėms narėms turėtų būti leista mokėti priemokas gamintojams tiesiogiai nuo 1994 m. derliaus, jei jos tai gali, PRIĖMĖ ŠĮ REGLAMENTĄ: 1 straipsnis Reglamentas (EEB) Nr. 2075/92 iš dalies pakeičiamas taip: 1. 6 straipsnis keičiamas taip: "6 straipsnis 1. Auginimo sutartis sudaro: - pirminio perdirbėjo įsipareigojimas už sutartyje numatytą ir faktiškai pristatytą kiekį sumokėti augintojui supirkimo kainą ir papildomą priemokos dydžio sumą, jei valstybė narė nemoka jam priemokos tiesiogiai, - augintojo įsipareigojimas į pirminio perdirbėjo patalpas pristatyti sutartyje nustatytus kokybės reikalavimus atitinkantį žaliavinį tabaką. 2. Kompetentinga valstybės narės institucija sumoka priemoką augintojui, kai šis pateikia tabako pristatymo įrodymus, arba sugrąžina ją pirminiam perdirbėjui tuo atveju, kai šis yra sumokėjęs gamintojui priemokos dydžio sumą ir jei pateikiami įrodymai, kad augintojas pristatė tabaką ir kad jam išmokėta 1 dalyje nurodyta suma." 2. 7 straipsnyje ketvirta įtrauka keičiama tokia įtrauka: "— galimą pirminių perdirbėjų arba augintojų įsipareigojimą pateikti užstatą, jei prašoma avanso, ir užstato pateikimo bei grąžinimo sąlygas." 3. 9 straipsnis keičiamas tokiu straipsniu: "9 straipsnis 1. Garantuojamųjų ribų laikymuisi užtikrinti 1995, 1996 ir 1997 m. derliams taikoma gamybos kvotų sistema. 2. Laikydamasi Sutarties 43 straipsnio 2 dalyje nustatytos tvarkos, kiekvienam derliui Taryba valstybėms narėms augintojoms paskirsto galimus kiekius kiekvienoje veislių grupėje. 3. Remdamosi pagal 2 dalį paskirstytais kiekiais ir nepažeisdamos 4 dalies, valstybės narės paskirsto gamybos kvotas augintojams proporcingai per trejus metus, einančius prieš paskutinį derlių, perdirbimui pristatytiems vidutiniams kiekiams, padalytiems pagal veislių grupes. Tačiau į 1992 m. gamybą ir į šio derliaus pristatytus kiekius neatsižvelgiama; vietoj jų naudojami ketvirti metai prieš paskutinio derliaus metus. Šis paskirstymas neturi įtakos gamybos kvotų paskirstymo tvarkai paskesniems derliams. 4. Paskirstant kvotas kaip nurodyta 3 dalyje, ypač – apskaičiuojant referencinę produkciją, neatsižvelgiama į žaliavinio tabako kiekius, pagamintus viršijant maksimalius garantuotus kiekius, taikomus pagal Reglamentą (EEB) Nr. 727/70. Prireikus į produkcijos apimtį atsižvelgiama tik per įskaitinius metus paskirtos kvotos ribose." 4. 10 straipsnis keičiamas tokiu tekstu: "10 straipsnis 1. Už augintojui paskirtą kvotą viršijančius kiekius priemoka negali būti mokama. 2. Nepaisant 1 dalies, augintojai gali pristatyti kvotas viršijančią produkciją, ne didesnę kaip 10 % kiekvienos veislės grupės kvotos dydžio, ir už šią perteklinę produkciją gali būti mokama priemoka kito derliaus sąskaita, jei suinteresuota šalis, augindama kitą derlių, sumažina savo gamybą atitinkamu dydžiu taip, kad nebūtų viršijama abiejų minėtų derlių kvotų suma." 5. 11 straipsnis keičiamas tokiu tekstu: "11 straipsnis Išsamios šios antraštinės dalies taikymo taisyklės yra priimamos 23 straipsnyje nustatyta tvarka. Pirmiausia jos apima pritaikomąsias pataisas dėl kvotų paskirstymo būdo, kaip nurodyta 9 straipsnio 4 dalyje." 2 straipsnis Šis reglamentas įsigalioja kitą dieną po jo paskelbimo Europos Bendrijų oficialiajame leidinyje. Jis taikomas nuo 1995 m. derliaus, išskyrus 1 straipsnio 1 dalį ir 4 straipsnį, kurie taikomi nuo 1994 m. derliaus. Šis reglamentas yra privalomas visas ir tiesiogiai taikomas visose valstybėse narėse. Priimtas Briuselyje, 1995 m. kovo 27 d. Tarybos vardu Pirmininkas J. Puech [1] OL C 46, 1995 2 23, p. 6. [2] 1995 m. kovo 17 d. išsakyta nuomonė (dar nepaskelbta Oficialiajame leidinyje). [3] OL L 215, 1992 7 30, p. 70. --------------------------------------------------